Source: https://valoperes-ugyved.hu/keresetlevel-minta/
Timestamp: 2019-10-14 22:44:51+00:00

Document:
Válóper keresetlevél útmutató
Hogyan készítse el a keresetlevelet?
három egyező példányban kézzel írva és aláírva
három egyező példányban géppel kitöltve és aláírását 2 tanúval hitelesítve
Milyen mellékleteket csatoljon?
eredeti házassági anyakönyvi kivonatot
a gyermekek születési anyakönyvi kivonatát másolatban (ha a házasságból közös kiskorú gyermek származott)
amennyiben jövedelme nem haladja meg a 28.500 Ft-ot és vagyona nincs vagy egyéb körülményei miatt létfenntartása veszélyeztetett, csatoljon költségmentességi nyomtatványt (melyet a bíróságok polgári irodáján beszerezhet)
költségmentességi kérelem hiányában csatoljon illetékbélyeget 30.000 Ft összegben
Hol nyújthatja be a keresetlevelet?
Az alperes lakóhelye, vagy
a házastársak utolsó közös lakhelye szerinti járásbíróságon.
Hogyan nyújthatja be a keresetlevelet?
Beadhatja a bíróság polgári irodájában személyesen, vagy
elhelyezheti a bíróság gyűjtőládájában munkaidőben, vagy
feladhatja postán a bíróság címére ajánlott küldeményként.
A feleknek a bíróság előtt egyezséget kell kötniük az alább felsorolt kérdésekben:
A.) A szülői felügyelet (korábban gyermekelhelyezés) kérdésében.
Közös szülői felügyelet (annak minden részjogosítványát a szülők közösen gyakorolják: nevelés, gondozás, gyermek nevének meghatározása, tartózkodási helyének meghatározása, vagyonának kezelése, törvényes képviselete, gyámnevezés, valamint gyámságból való kizárás jogosultsága).
Ha a házastársak közös szülői felügyeletben állapodnak meg, úgy a kapcsolattartás kérdésében nem kell megegyezniük, a gyermek lakóhelyét azonban meg kell határozni.
Nem közös szülői felügyelet (valamelyik szülő gyakorolja a szülői felügyeleti jogot kizárólagosan avagy egyes részjogosítványokat a különélő szülő is gyakorolja a felek megállapodása szerint).
B.) Meg kell állapodni a kapcsolattartás kérdésében a különélő szülő és a gyermek (ek) között.
Közös szülői felügyelet esetén a kapcsolattartás kérdésében megállapodni nem kell.
A kapcsolattartás formájára, módjára és gyakoriságára elsődlegesen a felek megállapodása az irányadó.
Megállapodásuknak ki kell terjednie a folyamatos (rendszeres) kapcsolattartásra valamint az időszakos kapcsolattartás időpontjára (nyári szünet, páros ünnepek).
C.) Meg kell állapodni a kiskorú gyermek tartásáról.
A gyermeket gondozó szülő a tartást természetben, a különélő szülő elsősorban pénzben teljesíti (fő szabály).
Mindkét szülő vállalhat természetbeni tartási kötelezettséget.
A tartásdíj összegét gyermekenként általában a kötelezett átlagos jövedelmének 15-25%-ában kell meghatározni. Az átlagos jövedelem megállapításánál rendszerint a kötelezettnek a kereset megindítását megelőző egy évi összes jövedelmére figyelemmel kell lenni.
D.) Meg kell állapodni a házastársi közös lakás használata kérdésében (valamelyik fél kizárólagos használatában, avagy az utolsó közös lakás osztott használatában, ez esetben részletezni kell a helyiségek megosztásának módját)
E.) Házastársi tartás kérdésében – ez irányú igény szerint.
Az új szabályok értelmében házastársi közös ingóvagyon megosztásában való megállapodás nem feltétele az egyező akaratnyilvánításon alapuló házasság felbontásának. A felek megállapodása önmagában nem elegendő az egyező akaratnyilvánítással történő bontáshoz. Szükséges, hogy perbeli egyezségüket a bíróság jóváhagyja.
A házasság felbontásánál a közös gyermek érdekét figyelembe kell venni. A szülői felügyelet gyakorlásának, a szülő és a gyermek közötti kapcsolattartásnak és a gyermek tartásának rendezése során a gyermek érdekének kell elsődlegesen érvényesülnie.
E szabályok figyelembevételével dönt a bíróság a felek megállapodásáról, egyezségének jóváhagyásáról.
Keresetlevél minta letöltése (DOC)

References: bíróság 
 bíróság 
 bíróság 
 bíróság 
 bíróság 
 bíróság